Ego Willemus de Belna canonicus Eduensis, notum facio universis presentibus et futuris quod ego recepi de denariis legatis in elemosinam capitulo Eduensi centum et tres libras Divion. pro quibus assedi et assignavi prefato capitulo Eduensi super vineam meam sitam in vico de Baateau quam acquisivi a Philiberto codubernario sexaginta tresdecim solidos annui et perpetui redditus reddendos prefato capitulo Eduensi, pro anniversariis magistri Maugeri quondam archidiaconi Flavignei et Bertrandi de Chavegne quondam archidiaconi Belnensis et Petri de Edua presbiteri dicti hostiarii, annuatim in ecclesia Eduensi faciendis, videlicet quadraginta solidos in die anniversarii dicti Maugeri et viginti solidos in die anniversarii dicti Bertrandi et tresdecim solidos in die anniversarii dicti Petri hostiarii annuatim persolvendos ab illo qui prefatam vineam possidebit. Item assedi dicto capitulo et assignavi pro prefata pecunia super aliam vineam meam prefate vinee contiguam quam acquisivi a Durando Barlot et Stephano presbitero dicto Fussie, triginta solidos Divion. annui et perpetui redditus reddendos sepedicto capitulo pro anniversariis Bisoti defuncti et Michaelis de Edua clerici defuncti annuatim in dicta ecclesia Eduensi faciendis, videlicet viginti solidos in die anniversarii dicti Bisoti et decem solidos in die anniversarii dicti Michaelis annis singulis reddendos ab illo qui dictam vineam possidebit. Sciendum preterea quod ego dedi prefato capitulo tres denarios annui census quos habebam super memoratam vineam ante quam eandem a prefatis Durando et presbitero acquississem. Quod ut ratum et firmum permaneat sigillo communie Belnensis una cum sigillo meo proprio feci presentem cartulam in testimonium roborari. Actum anno Domini millesimo ducentesimo quadragesimo septimo, mense Augusto, Henrico Curnille tunc majore Belnensi.